सो, जिन्हें नीतीश के कसीदे पढ़ने हों, पढ़ें। मेरा मानना है कि वे ‘गंगा गए तो गंगाराम और जमना गए तो जमनादास’ की मतलबपरस्त-दर्शन के अनुयायी हैं। भारतीय राजनीति में सियासी दगा़बाज़ी के सबसे बड़ा उस्ताद का दर्ज़ा अब तक भजनलाल को हासिल था। नीतीश कुमार ने भजनलाल को कोसों पीछे छोड़ दिया है। लालू ने कई पाप किए होंगे। अगर किए हैं तो वे अपने पापों की सज़ा भुगतेंगे। लेकिन नीतीश ने महापाप किया है। उन्होंने राजनीतिक नैतिकता के तमाम सर्वमान्य सिद्धांतों को उस हिंद महासागर में तिरोहित कर दिया है, जिसका पूरा जल भी उनके इस महापाप को धोने में कम पड़ जाएगा। मुझे लगता है कि नीतीश अब हमारे इतिहास के उन ‘थू-थू व्यक्तित्वों’ में शुमार हो गए हैं, जिन पर अपनी संतानों का नाम नहीं रखने की परंपरा है।